b'\n_START_ARTICLE_\nWalther PPS\n_START_SECTION_\nNaslednik Waltherja PPK\n_START_PARAGRAPH_\nWalther je novim trendom sledil \xc5\xbee s svojo prvo pi\xc5\xa1tolo iz polimernega ogrodja, Walther P99, ki jo je zasnoval \xc5\xbee leta 1996 in je bila v bistvu bojna pi\xc5\xa1tola polnih dimenzij. Uspeh te pi\xc5\xa1tole je pokazal, da je tovarna pripravljena na izzive 21. stoletja, zaradi \xc4\x8desar so se odlo\xc4\x8dili za izdelavo nove pi\xc5\xa1tole, ki bi bila neposredna naslednica legendarnemu PPK. Cilj konstruktorjev je bila izdelava ultrakompaktne pi\xc5\xa1tole velikega kalibra, ki bi bila v prvi vrsti namenjena policijski uporabi in bi neposredno sledila njihovi najslavnej\xc5\xa1i liniji tovrstnega oro\xc5\xbeja iz tridesetih let prej\xc5\xa1njega stoletja.\n_START_SECTION_\nZasnova in delovanje\n_START_PARAGRAPH_\nPPS spada v dru\xc5\xbeino najmodernej\xc5\xa1ih modularnih osebnih oro\xc5\xbeij \xc4\x8detrte generacije, pri katerih je mogo\xc4\x8de na eni platformi individualno prilagajanje \xc5\xbeeljam uporabnika, pri tem pa je ohranjena maksimalna enostavnost proizvodnje in vzdr\xc5\xbeevanja oro\xc5\xbeja. Pi\xc5\xa1tola pa ne izstopa zaradi izbora streliva zanj, prav tako ne po dimenzijah, ki so za dru\xc5\xbeino subkompaktnih pi\xc5\xa1tol zadnje generacije povsem povpre\xc4\x8dne. PPS izstopa zaradi novih re\xc5\xa1itev spro\xc5\xbeilnega mehanizma, ki so za Walther neobi\xc4\x8dajne in nove._NEWLINE_Pi\xc5\xa1tola uporablja t. i. modificiran browningov sistem zaklepanja le\xc5\xbei\xc5\xa1\xc4\x8da naboja, enakega kot P99, zaradi \xc4\x8desar je pi\xc5\xa1tola lahko izdelana s povsem ravnimi linijami in brez odve\xc4\x8dnih \xc5\xa1trle\xc4\x8dih delov, ki bi ovirali uporabnika. Zaklep je stanj\xc5\xa1an do minimuma, kar daje pi\xc5\xa1toli ozek, a visok izgled, samo zaklepi\xc5\xa1\xc4\x8de pa je na zgornji strani poravnano, kar olaj\xc5\xa1a iskanje namerilne linije pri hitrem potezanju oro\xc5\xbeja. Za la\xc5\xbeje repetiranje pi\xc5\xa1tole so na zadnjem delu vrezana \xc5\xa1iroka\xc2\xa0\xc2\xbbrebra\xc2\xab, prednji del pa je malce stanj\xc5\xa1an, da strelcu nudi mo\xc5\xbenost oprijema pri repetiranju z dr\xc5\xbeanjem sprednjeda dela zaklepi\xc5\xa1\xc4\x8da._NEWLINE_Prostor za izmet tulcev je na prednjem delu po\xc5\xa1evno zarezan, da bi se tako zagotovila pove\xc4\x8dana povr\xc5\xa1ina zaklepanja cevi v prednjem delu le\xc5\xbei\xc5\xa1\xc4\x8da in stanj\xc5\xa1alo zaklepi\xc5\xa1\xc4\x8de. Na desnem bo\xc4\x8dnem delu zaklepi\xc5\xa1\xc4\x8da je name\xc5\xa1\xc4\x8den klasi\xc4\x8dni zunanji izvle\xc4\x8dnik tulcev, na zgornji strani le\xc5\xbei\xc5\xa1\xc4\x8da pa je indikator vstavljenega naboja. Povsem ravna cev je v oro\xc5\xbeje name\xc5\xa1\xc4\x8dena klasi\xc4\x8dno, za povratni hod zaklepi\xc5\xa1\xc4\x8da pa poskrbi teleskopsko vodilo, na katerem sta name\xc5\xa1\xc4\x8deni dve razli\xc4\x8dno mo\xc4\x8dni spiralni vzmeti, ki zaradi svoje namestitve uspe\xc5\xa1no zmanj\xc5\xa1ujeta mo\xc4\x8dan odsun oro\xc5\xbeja._NEWLINE_Ogrodje pi\xc5\xa1tole je izdelano iz kvalitenih polimerov, na prednjem delu pa ima integralno vodilo za razli\xc4\x8dne takti\xc4\x8dne dodatke, kot so svetilka ali laserski namerilnik. Pi\xc5\xa1tola je po slavnem Glocku prevzela sistem razdiranja, in ima nad \xc5\xa1irokim branikom spro\xc5\xbeilca name\xc5\xa1\xc4\x8den obojestranski mehanizem za razdiranje. Po modelu P99 je prevzet sistem trojnega varovanja in spro\xc5\xbeilca, ki deluje v t. i. quick safe sistemu. Prva varovalka je vstavljena v jezi\xc4\x8dek spro\xc5\xbeilca, drugi dve varovalki strikerja pa sta vgrajeni v zaklepi\xc5\xa1\xc4\x8de. Sila, potrebna za pro\xc5\xbeenje oro\xc5\xbeja je olaj\xc5\xa1ana, a \xc5\xa1e vedno povsem bojna in zahteva okoli 2700 N obremenitve, kar predstavlja skupaj s tremi varovalkami dovolj visoko stopnjo varnosti za no\xc5\xa1enje pis\xc5\xa1tole z vstavljenim nabojem._NEWLINE_Ro\xc4\x8daj pi\xc5\xa1tole je raven in povsem prilagodljiv. Tako se z enostavnim natikanjem podalj\xc5\xa1kov na spodnji del ro\xc4\x8daja regulira njegova vi\xc5\xa1ina, z zamenjavo zadnjega dela ro\xc4\x8daja pa \xc5\xa1irina. Ta zadnji del slu\xc5\xbei tudi kot \xc4\x8detrta varovalka, saj se z njegovim odstranjevanjem udarna igla zablokira, kar tovarna ogla\xc5\xa1uje kot enega najbolj varnih na\xc4\x8dinov za shranjevanje._NEWLINE_Kon\xc4\x8dna izvedba pi\xc5\xa1tole je izjemna, tolerance pa skoraj ni, kar pomeni, da pi\xc5\xa1tola deluje zanesljivo in varno. Trenutno je v prodaji prva serija teh pi\xc5\xa1tol, ki imajo na zaklepi\xc5\xa1\xc4\x8du vgravirano oznako First Edition, na voljo pa so v \xc4\x8drni barvi ogrodja in \xc4\x8drni brunuri.'